Covid-19-statistieke: Eerste teiken van 80 000 inentings bereikDie Johnson&Johnson-entstof wat in Suid-Afrika gebruik word. (Foto: Phill Magakoe/ AFP) Altesaam 1 516 262 mense in Suid-Afrika het nou reeds Covid-19 opgedoen nadat nog 1 447 pasiënte in die afgelope siklus van 24 uur positief getoets het. Dr. Zweli Mkhize, minister van gesondheid, het Woensdagaand in sy gebruiklike verklaring gesê nog 95 pasiënte het intussen weens Covid-19 gesterf. Dié sterftes is onderskeidelik in die Oos-Kaap (5), Vrystaat (19), Gauteng (30), KwaZulu-Natal (8), Mpumalanga (7), Noord-Kaap (1) en die Wes-Kaap (25) aangemeld. Dít bring die land se dodetal op 50 366 te staan. Volgens Mkhize het 1 434 772 pasiënte in Suid-Afrika egter reeds van die koronavirus herstel, met ŉ herstelkoers van 94,6%. Nog 33 498 toetse is intussen uitgevoer. Die land het nou reeds 9 147 524 toetse sedert die uitbreek van die virus gedoen. Die meeste van die toetse is in die privaat sektor uitgevoer. Daar is tans 31 124 aktiewe gevalle van die koronavirus in Suid-Afrika. Die meeste van dié gevalle is in KwaZulu-Natal. Altesaam 83 570 gesondheidswerkers is in dié stadium teen Covid-19 ingeënt. Mkhize sê Suid-Afrika het reeds sy eerste teiken bereik deur al 80 000 dosisse van die eerste besending Johnson & Johnson-entstof binne twee weke toe te dien. Sterftes en mense wat herstel het: